32002R1041
L 157/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1041/2002 НА КОМИСИЯТА
от 14 юни 2002 година
относно временно разрешаване на нова добавка към храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 2205/2001 на Комисията (2), и по-специално членове 3 и 9а от нея,
като има предвид, че:
(1)
Директива 70/524/ЕИО постановява, че нови добавки могат да бъдат разрешени след преглед на молба, направена в съответствие с член 4 от директивата.
(2)
Член 2, буква ааа) от Директива 70/524/ЕИО изисква разрешението за кокцидиостатици да бъде обвързано с лицето, отговарящо за пускането им в обращение.
(3)
Член 9а от Директива 70/524/ЕИО постановява, че може да бъде дадено временно разрешение за употреба на веществата, изброени в част I от приложение В към посочената директива, за срок до четири години от датата, на която разрешението влиза в сила, ако са изпълнени условията на членове 3а, букви б)-д) от същата директива и ако е разумно да се приеме, от гледна точка на наличните резултати, че при употреба при храненето на животните се наблюдават някои от ефектите, посочени в член 2, буква а) от същата директива.
(4)
Оценката на представеното досие, от гледна точка на кокцидиостатика „натриев семдурамицин“, описан в приложението, показва, че тази добавка отговаря на горепосочените изисквания за употреба за категорията животни, както и на условията, описани в посоченото приложение.
(5)
Оценката на досието показва, че могат да се наложат определени процедури за предпазване на работещите срещу въздействието на добавките. Тези предпазни мерки следва да бъдат осигурени чрез прилагането на Директива 89/391/ЕИО на Съвета от 12 юни 1989 година относно въвеждането на мерки за подобряване на безопасността и здравето на работниците на работното място (3).
(6)
Научният комитет по храненето на животните предостави положително становище за безвредността на горепосочения кокцидиостатик при спазване на условията, описани в приложението.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Добавката „натриев семдурамицин“, принадлежаща към групата „Кокцидиостатици и други лекарствени вещества“, посочени в приложението към настоящия регламент, се разрешава за временна употреба като добавка при храненето на животни при спазване на условията, установени в настоящото приложение.
Член 2
Настоящият регламент влиза в сила на деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 юни 2002 година.